
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/522 


R A P O R T

asupra propunerii legislative privind completarea Legii nr. 284/2010 privind salarizarea unitară a personalului plătit din fonduri publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 599/2011 din 7 noiembrie 2011, cu dezbaterea pe fond în procedură obişnuită, a propunerii legislative privind completarea Legii nr.284/2010 privind salarizarea unitară a personalului plătit din fonduri publice.
La întocmirea prezentului raport Comisia a avut în vedere:

· avizul favorabil al Consiliului Legislativ (523/06.05.2011)
· avizul negativ al Comisiei pentru buget, finanţe şi bănci (nr. 22/483/23.11.2011)
· avizul negativ al Comisiei juridice, de disciplină şi imunităţi (31/1032/14.11.2011)
· avizul favorabil al Comisiei pentru cultură, arte, mijloace de informare în masă (nr.30/184/16.11.2011)

· avizul favorabil al Comisiei pentru egalitatea de şanse pentru femei şi bărbaţi (37/655/23.11.2011)
· punctul de vedere negativ al Guvernului (nr. 5217/DRP14.08.2012).


Propunerea legislativă are ca obiect de reglementare modificarea Anexei IV – Familia ocupaţională de funcţii bugetare „Cultură” lit. b)- Funcţii de execuţie – pct.1 din Legea nr. 284/2010 privind salarizarea unitară a personalului plătit din fonduri publice în sensul includerii în categoria funcţiilor prevăzute la acest punct a celei de artist liric filarmonică (în prezent acesta fiind asimilat cu funcţia de corist), precum şi încadrarea în gradul IA a funcţiei de dirijor cor.

Comisia propune Plenului Camerei Deputaţilor respingerea iniţiativei legislative întrucât se încalcă dispoziţia art.138 alin.(5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”. 
În acelaşi sens, art.15 alin.(1) din Legea nr.500/2002 privind finanţele publice, cu modificările ulterioare, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”. Măsura propusă necesită o justificare temeinică din punct de vedere al impactului financiar, luându-se în considerare şi faptul că la data de 1 ianuarie 2011 a intrat în vigoare Legea-cadru nr.284/2010, lege prin care sistemul public de salarizare şi ierarhizare a fost reformat şi simplificat prin reducerea numărului de funcţii din sectorul bugetar.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei care au avut loc în data de 26 septembrie 2012, au fost prezenţi 21 deputaţi, din totalul de 23 membri ai comisiei. 
Raportul comisiei a fost adoptat cu majoritate de voturi.

Iniţiativa legislativă a fost respinsă de Senat în şedinţa din 31 octombrie 2011.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly


Întocmit,

Consilier parlamentar Sorina SZABO

